Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 687/11/5507	Námestovo, 12.6.2012
EEČ : 2-41-45-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v meste XXXXX, Česká republika a všade tam, kde sa zdržiaval, ako aj v mieste bydliska poškodenej XXXXX v období od 01. 10. 2010 do 31.05.2012 aj napriek zákonnej povinnosti vyživovať svoje deti, ktorá mu, ako rodičovi, vyplýva priamo zo Zákona o rodine,  ktorej rozsah bol určený  rozsudkom  Okresného súdu Námestovo sp. zn. XXXXX, zo dňa 07.07.2011 na syna XXXXX, nar. XXXXXXXXXX sumou 50,- eur mesačne a rozsudkom Okresného súdu  Dolný Kubín, sp. zn. XXXXX, zo dňa 21.08.2007 na syna XXXXX nar. XXXXX sumou 49,79 eur mesačne k rukám matky XXXXX, nar. XXXXX, vyživovaciu povinnosť si  neplnil riadne  s výnimkou mesiaca október 2010, kedy uhradil 118,- eur, jún 2011, kedy uhradil 59,- eur, júl 2011, kedy uhradil 138,- eur, september 2011, kedy uhradil 59,- eur, október 2011, kedy uhradil 58,- eur, november 2011, kedy uhradil 150,- eur, december 2011, kedy uhradil 151,64 eur, aj napriek tomu, že nebol evidovaný ako uchádzač o zamestnanie, nepoberal dávky štátnej sociálnej podpory, v dôsledku čoho mu vznikol dlh na výživnom voči oprávnenej XXXXX vo výške 1.262,16 eur, ktorý uhradil, 
lebo zanikla trestnosť činu
Odôvodnenie:
Poverený príslušník Obvodného oddelenia PZ Námestovo vykonával pod spisovou značkou ORP-1056/NO-DK-2011 skrátené vyšetrovanie v trestnej veci obvineného XXXXX  trestne stíhaného pre prečin zanedbania povinnej výživy podľa § 207 odsek  1  Trestného  zákona, ktorého sa mal dopustiť na tom skutkovom základe, ktorý je uvedený vo výrokovej časti  tohto uznesenia. 

Poverený príslušník po skončení skráteného vyšetrovania predložil na tunajšiu prokuratúru spisový materiál spolu s návrhom na  zastavenie trestného stíhania vedeného proti XXXXX pre prečin zanedbania povinnej výživy podľa § 207 odsek 1  Trestného  zákona s poukazom na ustanovenie § 86 písmeno a) Trestného zákona. 

Preskúmaním predloženého spisového materiálu som dospela k záveru, že dokazovanie bolo vykonané v náležitom rozsahu a v súlade so zákonom, pričom výsledky skráteného vyšetrovania odôvodňujú zastavenie trestného stíhania podľa § 215 odsek  1 písmeno h) Trestného  poriadku z dôvodu účinnej ľútosti podľa § 86 písmeno a) Trestného  zákona. 

	Obvinený XXXXX využil svoje právo a vo veci nevypovedal, uviedol však, že dlžné výživné uhradí.

Svedkyňa poškodená XXXXX vo svojej výpovedi v prípravnom konaní uviedla, že obvinený si neplnil svoju vyživovaciu povinnosť na synov (vo výške 99,79 eur mesačne) riadne a v plnej výške, s výnimkou mesiaca október 2010, kedy uhradil 118,- eur, jún 2011, kedy uhradil 59,- eur, júl 2011, kedy uhradil 138,- eur, september 2011, kedy uhradil 59,- eur, október 2011, kedy uhradil 58,- eur, november 2011, kedy uhradil 150,- eur, december 2011, kedy uhradil 151,64 eur peňažné poukazy. Následne doložila peňažné poukazy o úhrade výživného na synov za mesiac január 2012 vo výške 733,3 eur, február 2012 vo výške 150,70 eur, marec 2012 vo výške 150,43 eur, apríl 2012 vo výške 149,99 eur a máj 2012 vo výške 150,22 eur (v celkovej výške 1334,64 eur) a uviedla, že obvinený si svoju vyživovaciu povinnosť splni do konca mesiaca máj 2012 a za mesiac jún má preplatok vo výške 72,48 eur. 

	Z rozsudku Okresného súdu Námestovo sp. zn. XXXXX, zo dňa 07.07.2011 vyplýva, že súd zveril mal. XXXXX, nar. XXXXX do osobnej starostlivosti matky a otcovi uložil povinnosť prispievať na výživu syna sumou 50,- eur mesačne od 01.07.2010, vždy do 15-teho dňa v mesiaci vopred k rukám matky.   

Z rozsudku Okresného súdu Dolný Kubín, sp. zn. XXXXX, zo dňa 21.08.2007 vyplýva, že súd zveril mal. XXXXX, nar. XXXXX do osobnej starostlivosti matky a otcovi uložil povinnosť prispievať na výživu syna sumou 1500,- Sk (49,79 eur) mesačne, do 20-teho dňa v mesiaci vopred k rukám matky.

Prečinu zanedbania povinnej výživy podľa § 207 odsek  1 Trestného  zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.  

Podľa § 86 písmeno  a)  Trestného zákona  trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Vykonaným skráteným vyšetrovaním bolo  preukázané, že obvinený uhradil XXXXX výživné za mesiace október 2010 až máj 2012, dodatočne v plnej výške  a tým došlo ku zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 písmeno  a)  Trestného zákona. 

	Predmetom skráteného vyšetrovania bola tiež skutočnosť, či zanedbanie povinnej výživy nemalo  trvalo nepriaznivé následky, t. j. také následky, ktoré nie je možné napraviť alebo odstrániť ani dodatočným splnením vyživovacej povinnosti páchateľom. Ide spravidla o následky vo forme poškodenia telesného alebo duševného zdravia a vývoja oprávnenej osoby, ku ktorým došlo v dôsledku nesplnenia vyživovacej povinnosti páchateľom. 

Z vykonaného dokazovania vyplýva, že u mal. XXXXX nedošlo k vyššie uvedeným  trvalo nepriaznivým následkom v dôsledku neplnenia si vyživovacej povinnosti obvineným. Svedkyňa poškodená XXXXX uviedla, že synovia núdzou netrpeli a mali uspokojené všetky potreby, neplnenie vyživovacej povinnosti zo strany otca nezanechalo na ich vývoji ako aj zdravotnom stave žiadne nepriaznivé následky.   

	Vzhľadom na skutočnosť, že obvinený si dodatočne splnil vyživovaciu povinnosť v celej výške a trestný čin nemal trvalo nepriaznivé následky, došlo k zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 písmeno  a) Trestného zákona.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Vajzerová
prokurátorka